مکی اور مدنی سورتیں

مکہ اور مدینہ وحی اور آیات الہی کے نزول کا مہبط ہیں۔ اسی بنا ان دو مقامات پر نازل ہونے والی آیات کی شناخت اسلام کی پہلی صدیوں کے مسلمانوں کی توجہ کا مرکز تھی اور ظاہر ہے کہ ہمارے زمانے تک ـ تمام تر نشیب و فراز طے کرنے کے بعد ـ یہ موضوع پھر بھی مسلمانوں کی توجہ کو اپنی جانب مبذول کرا رہا ہے۔ یہ کہ مکی اور مدنی آیات اور سورتیں کون سی ہیں، ان دو ادوار کی شناخت کا معیار اور ان دو کی تشخیص کے پیمانے کیا ہیں اور مکی اور مدنی آیات کی خصوصیات کیا ہیں؟ اور مکی اور مدنی آیات تک کی شناخت و تشخیص تک پہنچنے کے راستے کیا ہیں؟، "علم المکی والمدنی" [=مکی اور مدنی کی شناخت کے علم] کے اہم ترین موضوعات و مباحث ہے اس مہم کو سر کرنے کی دانش علوم قرآن کی شریف ترین اور مفید ترین شاخوں میں سے ہے۔

سب نے کہا ہے کہ مدنی سورتوں کی تعداد 20 ہے، 12 سورتوں کے مدنی اور مکی ہونے میں اختلاف ہے اور باقی سورتیں (جن کی تعداد 72 ہے) مکی ہیں۔

مدنی سورتوں کی تعداد جس پر سب کا اتفاق ہے:

# سورہ بقرہ،
# سورہ مائدہ،
# سورہ نور،
# سورہ فتح،
# سورہ مجادلہ،
# سورہ جمعہ،
# سورہ تحریم،
# سورہ آل عمران،
# سورہ انفال،
# سورہ احزاب،
# سورہ حجرات،
# سورہ حشر،
# سورہ منافقون،
# سورہ نصر،
# سورہ نساء،
# سورہ توبہ،
# سورہ محمد،
# سورہ حدید،
# سورہ ممتحنہ،
# سورہ طلاق.

وہ سورتیں جن کے مکی اور مدنی ہونے میں اختلاف ہے [جن میں سے بعض کے بارے میں کہا گیا ہے کہ دو بار نازل ہوئی ہیں]:

# سورہ فاتحہ،
# سورہ صف،
# سورہ رعد،
# سورہ تغابن،
# سورہ رحمن،
# سورہ مطففین،
# سورہ قدر،
# سورہ بینہ،
# سورہ زلزال،
# سورہ اخلاص،
# سورہ فلق،
# سورہ ناس۔

اس حساب سےقرآن کی باقی ماندہ سورتیں مکی محسوب ہوتی ہیں جن کی تعداد 82 ہے۔

## مکی اور مدنی کی شناخت کے معیارات

اس سلسلے میں علما کو تین زمروں میں تقسیم کیا جاتا ہے جنھوں نے اس مہم کے لیے اپنا خاص معیار مشعل راہ قرار دیا ہے:
# **وقت کا معیار**: بعض نے کہا ہے کہ جو کچھ بھی ہجرت سے قبل نازل ہوا ہے وہ مکی ہے اور جو کچھ ہجرت کے بعد نازل ہوا ہے وہ مدنی ہے۔
# **مقام کا معیار**: بعض نے کہا ہے کہ جو کچھ بھی مکہ میں نازل ہوا ہے وہ مکی ہے اور جو کچھ بھی مدینہ میں نازل ہوا ہے وہ مدنی ہے؛ جو کچھ مکہ کے نواحی علاقوں میں نازل ہوا ہے وہ مکی ہے اور جو کچھ مدنیہ کے نواحی علاقوں میں نازل ہوا ہے وہ مدنی ہے۔
# **مخاطَب کا معیار** بعض نے ان لوگوں کو مورد توجہ ٹہرایا ہے جن کو وحی میں مورد خطاب ٹہرایا گیا ہے اور کہا ہے کہ وہ سب کچھ جس کا خطاب اہلیان مکہ سے ہے وہ مکی ہے اور وہ سب کچھ جس کا خطاب اہلیان مدینہ سے ہے وہ مدنی ہے۔ اس خطاب کی تشخیص کا معیار یہ ہے کہ جہاں عبارت "یا ایہا الناس" آئی ہے وہاں خطاب اہلیان مکہ سے ہے اور جہاں عبارت "یا ایہا الذین آمنوا" آئی ہے وہاں خطاب اہلیان مدینہ سے ہے۔

چنانچہ زیادہ تر معاصر قرآنی محققین نے کہا ہے کہ بہترین اور باضابطہ ترین تقسیم اول الذکر تقسیم ہے۔

## مکی اور مدنی تک پہنچنے کی روشیں اور راہیں
# ان آیات کی شناخت کا اہم ترین راستہ رسول اللہ(ص)، ائمۂ معصومین(ع) کور صحابہ کی منقول سنت ہے۔ اس سلسلے میں معتبر احادیث اور روایات کی شناخت بہت اہم اور ضروری ہے اور وہ یوں کے علم درایۃ الحدیث کے مطابق ہوں۔
# چونکہ اول الذکر روش (یعنی نقلی و روائی روش) کافی نہ تھی لہذا محققین نے قیاسی ـ اجتہادی [= اجتہادی اور عقلی] روشوں کا سہارا لیا ہے۔ محقق کو اس سلسلے میں سب کے نزدیک قابل قبول مکی اور مدنی آیات کا جائزہ لینا پڑتا ہے؛ بعد ازاں ان آیات کے بارے میں اجتہاد کی راہ پر گامزن ہونا پڑتا ہے جن کے مکی اور مدنی ہونے میں اختلاف ہے اور مذکورہ آیات کے قیاس سے اختلافی آیات کو مکی یا مدنی قرار دینا پڑتا ہے۔

## مکی و مدنی کے ضوابطِ تسمیہ

بعض سورتوں کی تمام آیتیں (اول الذکر معیار کے مطابق) مکی اور ان میں بعض کی تمام آیتیں مدنی ہیں؛ تاہم بعض سورتوں کی ابتدائی آیات مکہ میں اور باقی آیات مدینہ میں نازل ہوئی ہیں۔ اس صورت میں غالب آیات (یعنی آیات کی تعداد کی اکثریت) کو مد نظر رکھا جاتا ہے۔ البتہ بعض محققین نے صرف ابتدائی آیات کو مد نظر رکھا ہے اور اسی اساس پر مکی اور مدنی سورتوں کا نام رکھا ہے۔

## مکی اور مدنی سورتوں خصوصیات

### مکی سورتوں کی خصوصیات

# آیات سجدہ ان سورتوں میں مندرج ہیں؛
# جس سورت میں لفظ "کلّا [=ہرگز]" آیا ہے وہ مکی ہے؛
# جن سورتوں کا آغاز حروف مقطعہ/ حروف تہجی ـ جیسے: الم، الر، طسم، حم، "ق" اور "‌ن" وغیرہ، ـ سے ہوتا ہے وہ مکی ہیں؛
# مکی سورتیں چھوٹی ہیں؛
# مکی آیات کی تاکید زیادہ تر توحید اور یکتا پرستی اور معاشرے کے بت پرستی اور شرک سے پاک کرنے جیسے موضوعات پر ہے؛
# ان آیات میں کم ہی کوئی قانون سازی ہوئی ہے اور کم ہی شرعی احکام وضع ہوئے ہیں؛
# ان آیات میں انبیاء کے حالات زندگی اور ان کے قصص کو زیادہ توجہ دی گئی ہے؛
# اس دور کی آیات حیرت انگیز اعجاز و بلاغت سے بہرہ ور ہیں؛
# ان سورتوں میں خاص قسم کے خطابات ـ جیسے "‌یا بنی آدم" اور "یا ایہا الناس‌" ـ پائے جاتے ہیں۔

### مدنی سورتوں کی خصوصیات

# فرائض اور حدود کو ان سورتوں میں بیان کیا گیا ہے؛
# مدنی سورتیں طویل ہیں؛
# بڑی اور طویل آیتوں کی حامل ہیں؛
# شہری، عدلی، معاشرتی اور حکومتی قوانین نیز جنگ و صلح کے قوانین مدنی آیات کی اہم ترین خصوصیت سمجھے جاتے ہیں؛
# یہ آیات "‌یا ایہا الذین آمنوا" جیسے خطاب کی حامل ہیں؛
# ان آیات میںاہل کتاب کے فاسد عقائد کی تشریح ہوئی ہے اور ان کو اسلام کی دعوت کے مسئلے پر تاکید ہوئی ہے؛
# منافقین کے حالات اور اقدامات کا بیان اور ان کے سامنے مسلمانوں اور پیغمبر اسلام(ص) کا موقف بھی ان آیات کی خصوصیات میں سے ہے۔

یہ خصوصیات کی نوعیت قطعی اور 100 فیصد نہیں ہے اور ہر خصوصیت کے لیے ایک استثناء کا پایا جانا بھی ممکن ہے۔ مثال کے طور پر سورہ بقرہ میں حضرت آدم(ع) کا قصہ بیان ہوا لیکن یہ سورت مکی نہیں ہے؛ حالانکہ مندرجہ بالا قواعد کے مطابق اس کو مکی ہونا چاہیے تھا؛ اور سورہ نصر با وجود اس کے مجموعی طور پر بھی چھوٹی ہے اور اس کی آیتیں بھی چھوٹی ہیں اور مکی آیات سے بہت زیادہ مشابہت رکھتی ہے لیکن مکی نہیں ہے بلکہ مدینہ میں نازل ہوئی ہے۔

## مکی اور مدنی سورتوں کی شناخت کے فوائد

# **تفسیر [[قرآن]] کے لیے مدد**: چونکہ آیات کے ظرائف و اشارات کی فہم اور ادراک کا مقام نزول سے قریبی تعلق ہے چنانچہ مکی اور مدنی آیات کی شناخت ہر مفسر کے لیے ضروری ہے۔
# **[[ناسخ و منسوخ]] کی شناخت**: چونکہ ناسخ و منسوخ کی شناخت ـ جو قابل بحث ترین اور حساس ترین علوم قرآنی میں شمار ہوتی ہے ـ آیات سابقہ [=پہلے نازل ہونے والی آیات] اور آیات مسبوقہ [= بعد میں نازل ہونے والی آیات] کی شناخت کی محتاج ہے، لہذا مکی اور مدنی آیات کی شناخت ناسخ و منسوخ کی شناخت کے لیے مقدمہ اور تمہید سمجھی جاتی ہے؛
# تشریع اور قانون سازی کے ارتقائی سفر کی شناخت؛
# نزول قرآن کی کیفیت سے آگہی نیز اسباب نزول کی شناخت اور دانش ـ جو بذات خود علوم قرآنی میں سے ایک ہے ـ میں مدد؛
# سیرت نبوی سے متعلق اختلافات کا خاتمہ۔

ایک غیر بنیادی مگر ضروری بحث ان آیات کی شناخت ہے جو مکہ میں نازل ہوئی ہیں لیکن ان میں مندرجہ احکام مدینہ میں نافذ العمل ہیں یا اس کے برعکس وہ آیات جو مدینہ میں نازل ہوئی ہیں لیکن ان میں متذکرہ حکم مکہ میں نافذ العمل ہے۔ نیز ان آیات کی شناخت جو سفر میں یا پھر حضر میں نازل ہوئی ہیں؛ اور وہ آیات جو سردیوں میں یا پھر گرمیوں میں نازل ہوئی ہیں؛ اور وہ آیات جو راتوں کو نازل ہوئی ہیں یا جو دنوں کو نازل ہوئی ہیں؛ اور ان مکی آیات کی شناخت جو مدنی آیات سے شباہت رکھتی ہیں اور وہ جو مدنی ہیں ہیں لیکن مکی آیات کے شبیہ ہیں؛ بھی اس علم کے موضوعات و مباحث میں سے ہیں۔

## حوالہ جات

## منابع
* دانشنامه قرآن و قرآن پژوهی، ج2، به کوشش بهاء الدین خرمشاهی، تهران: دوستان-ناهید، 1377ہجری شمسی۔

## سورتوں کی فہرست




زمرہ:قرآنی سورتوں کی تقسیم
زمرہ:علوم قرآن
زمرہ:قرآن